Source: http://monitorulneamt.ro/soc-la-roman-primaria-retrage-echipele-de-handbal-si-de-fotbal-din-campionate/
Timestamp: 2018-11-14 00:14:04+00:00

Document:
Şoc la Roman: primăria retrage echipele de handbal şi de fotbal din campionate | Monitorul de Neamț și Roman
miercuri, 14 noiembrie 2018 - 2:14:03
Acasă Prima pagină Şoc la Roman: primăria retrage echipele de handbal şi de fotbal din...
■ motivul invocat: lipsa de performanţe
Şoc în lumea sportului nemţean: Primăria Roman a anunţat că retrage echipele CSM din campionatele de handbal (Liga Naţională Feminină), respectiv fotbal (Liga a III-a). Din comunicatul de presă emis pe această temă rezultă că motivul îl constituie lipsa de performanţe, cele două formaţii find pe ultimele locuri în ierarhiile competiţionale. Vă prezentăm integral comunicatul de presă emis de Primăria Roman, pe 31 octombrie 2018. „Conducerea Primăriei municipiului Roman, alături de membrii Consiliului de Administraţie al Clubului Sportiv Municipal (CSM) Roman, a luat decizia grea, dar corectă faţă de întreaga comunitate, de a închide activitatea celor două echipe – CSM Handbal şi CSM Fotbal, care, în ciuda eforturilor financiare depuse de întreg bugetul local, nu se ridică la nivelul de performanţă aşteptat. Astfel, Consiliul de Administraţie al CSM Roman a luat hotărârea, în şedinţa de marţi, 30 octombrie 2018, de a pune binele întregii comunităţi înainte de toate şi de a nu permite cheltuirea banului public pe rezultatele slabe pe care cele două echipe le-au avut pe parcursul întregului an, permiţând ca susţinerea financiară a celor două echipe etalon să fie preluată de orice agent economic care apreciază mişcarea sportivă romaşcană şi care are puterea economică de a investi în plata onorariilor jucătoarelor şi a echipei tehnice. Decizia Consiliul de Administraţie al CSM Roman de a înceta activitatea echipelor de handbal şi fotbal este completată de dorinţa, pe termen lung, a administraţiei locale de a investi în sportul de masă, oferind condiţii optime şi pentru cei care practică înot, şah, tenis de câmp, tenis de masă sau box. „Toţi cei care mă cunosc şi cunosc evoluţia celor două echipe ştiu că am fost tot timpul alături de mişcarea sportivă şi mi-am dedicat timp şi energie pentru a găsi soluţii de a susţine handbalul şi fotbalul. În schimb, am cerut ca nivelul de implicare să fie unul care să merite alocarea unor sume importante de bani din bugetul local. Şi în trecut, şi în mai multe rânduri, consilierii locali au solicitat o analiză «la rece» a evoluţiei celor două echipe şi am tot amânat decizia, sperând la revenirea sportului pe podium, recâştigarea titlului de ambasador pentru Roman. Acest lucru nu s- a întâmplat. Decizia nu este deloc uşoară, dar datoria mea şi a celor care răspund pentru modul de alocare a banilor cetăţenilor este de a pune pe primul loc atât imaginea oraşului, dar mai ales dezvoltarea sa şi efectele pozitive ale acesteia. În urma consultărilor, am decis să continuăm sprijinirea sportului romaşcan, să-i susţinem pe copii şi tineri să facă mişcare, să le asigurăm condiţii – echipament, antrenori şi transport la competiţii, astfel încât să le permitem ca, în timp, să facă performanţă şi în fotbal şi handbal, dar şi în alte ramuri ale sportului, cum sunt înotul, tenisul, şahul sau boxul. În acest fel, dăm şansa unui număr mai mare de tineri să facă performanţă. Cred că această decizie este una bună faţă de cei care doresc cu adevărat să primească sprijin pentru a face sport şi este una corectă faţă de jucătorii de la echipa de fotbal şi jucătoarele de la handbal, care şi-au atins pragul de evoluţie şi nu pot demonstra că pot face mai mult pentru Roman. Le mulţumesc celor care s-au implicat până acum în cele două echipe, le mulţumesc sponsorilor care ne-au sprijinit şi contez pe continuarea colaborării şi le mulţumesc suporterilor. Sper ca, în timp, să reconstruim o echipă care să merite pe deplin fiecare ban din bugetul local“, a declarat primarul Lucian Micu. Ca urmare a deciziei de marţi, 30 octombrie 2018, a Consiliului de Administraţie al CSM Roman şi a retragerii din campionat a celor două echipe CSM Roman, contractele sportivilor şi echipei tehnice ale ambelor echipe încetează conform regulamentelor celor două Federaţii, jucătorii şi jucătoarele putând să se transfere la alte echipe. Persoanelor care au achiziţionat abonamente pentru meciurile de handbal din acest tur li se vor restitui sumele pentru meciurile de acasă ce nu se vor mai disputa, în baza unei cereri ce se va depune la CSM Roman, a copiei după cartea de identitate şi a abonamentului în original, emis de instituţie”.
Articolul precedentCopii îmbolnăviţi de dorul părinţilor
Articolul următorRoman: alimentarea cu gaze naturale sistată pe 1 noiembrie

References: CSM 
 CSM 
 CSM 
 CSM 
 CSM 
 CSM 
 CSM 
 CSM